<classify> MAHAKAMA ya Hakimu Mkazi Mfawidhi wilaya ya Igunga mkoani Tabora imemuhukumu kutumikia adhabu ya kifungo cha miaka mitatu jela Mtumishi wa Mamlaka ya Mji mdogo wa Igunga, Steven Nsomba kwa kosa la kuomba na kupokea rushwa ya Sh 8,000 kutoka kwa mkulima wa mpunga. Awali, Mwendesha Mashitaka wa Taasisi yaKuzuia na Kupambana na Rushwa Takukuru wilaya ya Igunga, Mazengo Joseph aliiambia mahakama mbele ya Hakimu wa wilaya ya Igunga, Lydia Ilunda kuwa Nsomba alitenda kosa hilo Julai 7, mwaka jana.Alidai kuwa siku hiyo majira ya asubuhi katika barabara ya kwenda Mwanzugi Nsomba 43 anayefanya kazi mamlaka ya mji mdogo Igunga kama mhudumu na mkusanyaji wa ushuru wa mazao aliomba rushwa ya Sh 8,000 kutoka kwa Issa Mahona, mkulima wa mtaa wa Mwanzugi kata ya Igunga mjini.Alidai mahakamani hapo kuwa rushwa hiyo iliombwa kama kishawishi cha kumwachia asimchukulie hatua za kisheria baada ya kumkamata na magunia 21 ya mpunga, yakiwa hayajalipiwa ushuru wa mazao.Aidha, mwendesha mashtaka huyo, aliiambia mahakama hiyo kuwa Nsomba alitenda kosa hilo kinyume na kifungu cha 15 1 na A cha sheria ya kuzuia na kupambana na rushwa no. 11 ya mwaka 2007. Hata hivyo, mshtakiwa huyo baadaya kusomewa mashtaka hayo alikana kutenda makosa hayo na ndipo upande wa mashtaka ulipeleka mashahidi watano mahakamani, wote walimtambua mshitakiwa.Baada ya Hakimu Ilunda kusikiliza ushahidi wa pande zote mbili, alisema pasipo shaka mahakama imemuona Nsomba ana hatia, hivyo inamuhukumu kutumikia adhabu ya kifungo cha miaka mitatu jela au kulipa faini ya Sh 500,000 ambayo alilipa na kuachiwa huru.  <topic>: KITAIFA 